Straatverkoper doodgeryArgieffoto ŉ Straatverkoper is Sondag in Krugersdorp doodgery. Nick Dollman, woordvoerder van Netcare 911, het gesê die voorval het by die kruising naby die Pinehaven-hospitaal op die N14-snelweg plaasgevind. “Die bestuurder van ŉ voertuig beweer sy voertuig se remme het onklaar geraak toe hy van ŉ baie steil heuwel afgekom het. Hy was nie in staat om te stop nie en het by die kruising se verkeerslig teen ŉ ander motor gebots,” het Dollman gesê. Volgens Dollman het die straatverkoper gesien die botsing gaan gebeur en na veiligheid probeer hardloop toe hy gestruikel het en onder ŉ aankomende voertuig se wiele beland het. “Toe paramedici by die man opdaag, het sy hart gaan stilstaan. Hulle het dadelik begin noodhulp toepas en hom na die nabygeleë Pinehaven-hospitaal gehaas. Daar het paramedici en dokters alles in hul vermoë gedoen om sy lewe te red, maar sy beserings was te ernstig en hy is in die noodgevaleenheid dood.” Die man is vermoedelik in sy vroeë 30’s. Die mense in die voertuie wat in die botsing betrokke was, is ongedeerd.